KVBA wil toetree rakende Solidariteit-staking by Sasol | Maroela Media
In dié skrywe bied die KVBA sy hulp aan om die Solidariteit-staking by Sasol te ontlont. Dié stap word ingevolge artikel 150 van die Wet op Arbeidsverhoudinge gedoen.
Solidariteit het die KVBA intussen formeel in kennis gestel dat die vakbond aan die proses sal deelneem. Hierdie stap volg nadat duisende werkers gister, as deel van 'n volskaalse staking buite Sasol-Secunda, aan 'n protesoptog deelgeneem het.
Volgens die skrywe sal die KVBA 'n spesiale kommissaris aanwys om die partye by te staan. Die KVBA skryf ook dat die instelling 'n uitstekende rekord het wat die ontlonting van dispute deur middel van die artikel 150-proses betref.
Volgens dr. Dirk Hermann, bestuurshoof van Solidariteit, is die versoek van die KVBA verrassend, maar word dit verwelkom. "'n Dispuut kan net rondom 'n onderhandelingstafel opgelos word. Die partye moet ter wille van almal in Suid-Afrika 'n oplossing vind en ons verwelkom die KVBA se poging om by die soeke na 'n antwoord betrokke te raak.
"Ons het al voorheen positiewe ervarings met soortgelyke prosesse by die KVBA gehad. Die KVBA het ook telefonies aan ons bevestig dat minstens een senior kommissaris, maar waarskynlik twee, aan die proses afgestaan sal word.
"Transformasiedispute waar ras 'n groot rol speel, is per definisie verdelend en tot nadeel van Suid-Afrika as dit te lank uitgerek word. Indien Sasol en Solidariteit 'n oplossing vir die dispuut kan vind, sal dit nie net vir Sasol goed wees nie; dit sal ook 'n positiewe voorbeeld vir Suid-Afrika wees. Ons het egter nog nie 'n aanduiding gekry of Sasol aan die proses gaan deelneem nie," sê Hermann.
Solidariteit het reeds Maandag met 'n sloerstaking by Sasol begin oor die maatskappy se personeelaandeleskema, Khanyisa, wat wit werknemers uitsluit. Dit is die eerste keer in Suid-Afrika se geskiedenis dat wit werknemers oor rasseuitsluiting staak. Intussen gaan Solidariteit voort met sy staking.
Die vakbond het planne vir minstens drie weke in plek en beplan om vroeg volgende week 'n klag by die Suid-Afrikaanse Menseregtekommissie oor Sasol se rasseuitsluiting te lê. Solidariteit is ook volgende week in die arbeidshof in Johannesburg om toestemming te kry dat al sy lede dwarsoor Suid-Afrika wettig, in solidariteit met die Sasol-lede, kan staak. Die hofaansaak volg nadat Nedlac vroeër Solidariteit se aansoek afgekeur het.
Dis reg mense. Wys hulle wat is witmense werd in hierdie wye en droewe land van ons
Wit mense het ook reg om te staak,
Ondersteun julle totaal. Weet dis moeilik want dis nie in ons natuur om so op te tree nie maar daar is geen ander opsie nie. Sterk staan en bid saam
voor spoet met die staking maak net n lys van was sasol alles vervaardig onder sy naam en onder ander naam dat ons ook kan stop om hulle produkte te koop wand al wat sasol saak maak is geld